  Анжелика Тихонова корреспондент 10-тӥ южтолэзе Ижкарын Калык творчествоя элькун юртын «ЭтноЭко» акустика концерт ортчоз. Со сярысь ужъюртлэн пресс-службаез ивортэ. Крезьгуро ӝытын сяме пырем арбериос, удмурт но ӟуч крезьгуръёс, Ижкар но Удмуртия сярысь кылбуръёс чузъяськозы. Калык крезьгуръя камерной концерт учкисьёслы инкуазьлэн чеберез сярысь тодэ вайытыны но калыклэсь саклыксэ экологи ужпумъёс пала кыскыны кулэ. Артистъёс микрофонъёстэк но ӧжыт гинэ тылъёсты уже кутыса кырӟалозы, озьы соос инкуазез утёнлэсь кулэлыксэ возьматозы. Сцена вылэ «Азвесям» трио, Ижкарысь но Воткаысь крезен шудӥсьёс, «Чипчирган» ансамбль, Катерина Кенjали, Ижкарысь кылбурчиос Ирина Кадочникова, Аида Фаттахова, Елена Каракулова но мукетъёсыз потозы. «ЭтноЭко» Калык творчествоя элькун юртлэн крезьгуръя но инкуазез утёнъя ӵектосэз. Со карысь инкуазез утён удысысь азьветлӥсьёсын ӵош кыкетӥ арзэ радъяське ини. Туэ ужрадлэн юрттӥсез ӟечлэсьтонъя «БлагоДарю» вузкаронни луоз. Учкисьёс сьӧразы кулэтэм ӟустариоссэс но ӟеч уж лэсьтон понна дӥсьёссэс кутыны быгато. Ужрад 18 час 30 минутэ кутскоз. Пыронэз дунын.  Вераны кулэ, нырысетӥ концерт дыръя «Зелёный паровоз» огинысь азьветлӥсьёс батарейкаосты быдтон понна коньдон люказы вал.  Тодэ вайытом, 13-тӥ оштолэзе Ижкарын Кизнер ёрослэн 80 ар тырмонэзлы сӥзем ӝыт ортчоз. Тегъёс: Лулчеберет Ижкар Удмуртия инкуазь крезьгур  